-  జాతీయ, అంతర్జాతీయ పరిణామాలతో డిమాండ్‌లో స్తబ్ధత
-  అదే బాటలో వెండి
-  ఇతర పెట్టుబడులపై పెరిగిన ఆసక్తి
-  ఈ ఏడాది స్వల్ప హెచ్చుతగ్గులతోనే సరి
    ముంబయి: అంతర్జాతీయ, జాతీయ పరిణామాల నేపథ్యంలో వరుసగా మూడో ఏడాది (2015లో) కూడా పసిడి ధర పతనపు దిశలోనే సాగింది. ఈ ఏడాదిలో పది గ్రాముల బంగారం ధర దాదాపు రూ.1000 వరకు క్షీణించింది. పసిడిని వదిలి పెట్టుబడిదార్లు ఇతర రంగాలపై ఆసక్తి చూపడంతో ఈ ఏడాది అపరంజి ఆకర్షణ వెలవెలపోయింది. ప్రభుత్వం బంగారం నగదీకరణ పథకాన్ని తీసుకురావడం, అమెరికా డాలర్‌కు డిమాండ్‌ పెరగడం, ఫెడ్‌ వడ్డీరేట్ల పెంపు తదితర పరిణామాలు అపరంజి డిమాండ్‌కు గండి కొట్టాయి. ప్రధానంగా దేశంలో నెలకొన్న వర్షాభావ పరిస్థితులతో గ్రామాణ ప్రజల కొనుగోలు శక్తి తగ్గడంతో పసిడి డిమాండ్‌ను దెబ్బతీసింది.
ప్రస్తుత ఏడాది వెండి ధరల్లో కూడా 8 శాతం తగ్గుదల చోటు చేసుకుంది, బంగారం విలువ 5 శాతం తగ్గింది. అమెరికా ఫెడరల్‌ రిజర్వు వడ్డీ రేట్ల పెంపు అంశాన్ని సుదీర్ఘంగా వాయిదా వేయడంతో మదుపరుల్లో పసిడి కొనుగోళ్లపై ఆసక్తిని తగ్గించింది. మరోవైపు అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువలో హెచ్చు తగ్గులు కూడా ఇందుకు కారణంగా నిలిచాయి. చైనా ఆర్ధిక వ్యవస్థలో నెలకొన్న స్తబ్ధత ప్రపంచ బులియన్‌ మార్కెట్‌ను ప్రభావితం చేసింది.
దేశీయంగా 2015 ప్రారంభం తొలినాళ్లలో పది గ్రాముల బంగారం ధర రూ.26,700కు పైమాటగానే నమోదు అయింది. డిసెంబరు ముగింపునకు వచ్చేసరికి దీని విలువ దాదాపు రూ.25,500 దరిదాపుల్లోకి పడిపోయింది. 2015 ముగింపునకు మరో నాలుగు సెషన్లు మాత్రమే మిగిలి ఉన్నాయి. ఏడాది ప్రారంభంలో కిలో వెండి ధర రూ.37,200గా పలికింది. ప్రస్తుతం ఈ ధర రూ.34,300కు పడిపోయింది.
అంతర్జాతీయంగా పసిడి వాడకంలో నెలకొన్న స్తబ్దత దేశీయ డిమాండ్‌ను ఒత్తిడికి గురి చేసింది. ఇదే సమయంలో పెట్టుబడిదార్లు ఈక్విటీ మార్కెట్లు, ఇతర ఆస్తులపై ఆసక్తిని చూపారు. పసిడి దిగుమతులను తగ్గించుకోవడానికి ప్రభుత్వం గోల్డ్‌ మానిటైజేషన్‌ స్కీంను ప్రవేశపెట్టడంతో వివిధ సంస్థలు, ఒక్క వర్గం ప్రజలు ఈ విభాగంలో పెట్టుబడులు పెట్టడానికి ఆసక్తి చూపారు.
మదుపర్ల అంచనాలకు భిన్నంగా వరుసగా తగ్గిన ధరల నేపధ్యంలో పసిడి ఎక్సేంజీ ట్రేడెడ్‌ ఫండ్స్‌ (ఇటిఎఫ్‌)ల నుంచి కూడా నిధులు భారీగా తరలిపోయాయి. ఏడాది ముగింపు సమయంలో పసిడి దిగుమతుల నిబంధనలను ప్రభుత్వం, భారతీయ రిజర్వు బ్యాంక్‌ సడలిరచినప్పటికీ ఇప్పటి వరకు ధరలకు మద్దతు లభించలేదు. భారత్‌లో ప్రతి ఏడాది చివరి త్రైమాసికంలో పండుగలు, పెళ్లిళ్ల సీజన్‌ నేపథ్యంలో పసిడికి డిమాండ్‌ పెరుగుతుంది కానీ ఈ ఏడాది అనుకున్న స్థాయిలో ఈ లోహం ధరలు పుంజుకోలేదు. వాణిజ్య మంత్రిత్వశాఖ గణంకాల ప్రకారం ఈ ఏడాది నవంబర్‌ నాటికి బంగారం దిగుమతులు 36.48 శాతం క్షీణించి 3.53 బిలియన్‌ డాలర్లకు పడిపోయాయి. ఇదే సమయంలో వెండి దిగుమతుల్లో భారీ క్షీణతే చోటు చేసుకుంది. ఏకంగా 55 శాతం దిగజారి 285.01 మిలియన్‌ డాలర్ల విలువ చేసే పసిడి దిగుమతయ్యింది.
హెచ్చు తగ్గులు..
   ప్రస్తుత ఏడాది జనవరి మధ్యలో బంగారం పది గ్రాముల ధర గరిష్ఠానికి చేరింది. మార్కెట్లో దీని ధర రూ.28,215కు చేరింది. గ్రీసు స్టాక్‌ మార్కెట్లలో నెలకొన్న ఆందోళనల నేపథ్యంలోనూ ఆ సమయంలో బంగారం విలువ పుంజుకుంది. ఈ ఏడాదిలో గ్లోబల్‌ కమోడిటీ మార్కెట్లు తీవ్ర ఒత్తిడికి గురి కావడం, ప్రపంచ వినియోగంలోనూ స్తబ్దత చోటు చేసుకోవడం పసిడి ధర పతనానికి దారి తీసింది. మరోవైపు డాలర్‌ విలువ కూడా పుంజుకోవడంతో పెట్టుబడులను ఆ వైపున తరలించారు. గత జులై సమయంలో పది గ్రాముల బంగారం ధర ఏకంగా 24,590కి పడిపోయి 2011 కనిష్ట స్థాయి వద్ద నమోదయ్యింది. తిరిగి ఆగస్టు మాసంలో రూ.27,250కి చేరింది. 2013 ఆగస్టు 28న ఇది వరకు చరిత్రలో ఎప్పుడూ లేని విధంగా బంగారం ధర ఏకంగా 25 శాతం ఎగిసి రూ.33,790కి చేరింది. 2012, 2013లో పసిడి పెట్టుబడులకు అంతర్జాతీయ, జాతీయంగా మదుపర్లు తీవ్ర ఆసక్తి చూపారు.
వచ్చే ఏడాది ఇదే పరిస్థితి..!
  ప్రపంచ మార్కెట్లో ఒక్క ఔన్స్‌ బంగారం ధర 1,300 డాలర్లకు చేరింది. క్రమంగా తగ్గుతూ వస్తూ 1,046 డాలర్లకు చేరి ఐదేళ్ల కనిష్ఠ స్థాయి వద్ద నమోదయ్యింది. ఎక్కువ కాలం 1,100 డాలర్లుగా పలికింది. ఫెడరల్‌ రిజర్వు వడ్డీ రేట్ల పెంపుతో డాలర్‌కు డిమాండ్‌ పెరుగుతుందన్న అంచనాల్లో పెట్టుబడులను ఆ కరెన్సీ కోసం తరలించారు. పారిశ్రామిక వర్గాలు ఎక్కువగా ఉపయోగించే వెండి ఈ ఏడాదిలో కిలో ధర 13,884 డాలర్లుగా పలికింది. చైనా వృద్ధిరేటుపై నెలకొన్న అనుమానాలు ఈ లోహం ధర కోల్పోవడానికి ప్రధాన కారణమైంది. వచ్చే ఏడాది జరగనున్న అమెరికా, యూరప్‌, బ్రిటన్‌ ఎన్నికల నేపథ్యంలో లోహం ధరలు మరింత తగ్గే అవకాశాలున్నాయని విశ్లేషకులు
  భావిస్తున్నారు. చైనా పరిణామాలు ఇదే విధంగా కొనసాగితే కమోడిటీ మార్కెట్లు మరిన్ని సవాళ్లు ఎదుర్కోవాల్సి వస్తుందని హెచ్చరిస్తున్నారు.
మీ స్నేహితులకు రికమెండ్ చెయ్యండి